Yanszı çayının ruhu
Li Binin Şu əyalətində hakimiyyətə keçdiyi vaxtlar Yanszı
çayının ruhu ildə iki cavan arvad alırdı. Çayın ruhu Xe-bo kimi
şəhvətli və həris idi. Acığı tutanda göylərə ucalan iri dalğalar
yaradırdı, daşqın törədirdi. Adamlar yaman əziyyət çəkirdilər.
Adətə görə, toy keçirənlərə pul yığıb vermək və şəhvətli çay
tanrısına qızlar seçmək lazım gəlirdi. Li Bin çay tanrısının biabırçılıqlarından
xəbər tutdu və toy keçirənlərə dedi:

– Bu il pul yığmaq lazım deyil, Yanszı çayının hüzuruna mən
öz qızlarımı göndərəcəyəm.

Toy günü Li Bin qızlarını yaxşı-yaxşı geyindirib-kecindirdi
və onları çayın dibinə göndərməyə hazırlaşdı. Sahildə çay ruhu
üçün taxt-tac qurulmuşdu, mehrab ədviyyatla, çaxır və meyvəylə
doluydu. Mehrabın yanına rəngarəng paltarlı musiqiçi dəstəsi
toplanmışdı, təbillər gurlayır, fleytalar çalınır, səs-küy və şənlik
yaradırdılar. Li Bin çaxır dolu piyaləni əlinə alıb taxt-taca yaxınlaşdı
və piyaləni irəli uzadıb dedi:

– Səninlə yaxından tanış olmağı özümə şərəf sayıram. Ey ulu
tanrı, çayların hökmdarı, xahiş edirəm üzünü göstərəsən, sənə
bir piyalə çaxır təqdim eləmək istəyirəm.

Lakin taxt-tac boşuydu və sükut içindəydi. Li Bin bir azca
susdu və yenidən dilləndi:

– Yenə də xahiş edirəm ki, bu piyalədəki çaxırı içəsən!

O, sözünü qurtaran kimi, öz piyaləsini birnəfəsə boşaltdı.
Taxt-tacı qarşısındakı piyalə hələ də doluydu. Li Bin cin atına
mindi və bərkdən qışqırdı:

– Ey çayın hökmdarı, sən ki adamlara belə nifrət eləyirsən,
mən səninlə ölüm-dirim vuruşuna çıxmaq istəyirəm.

O, qılıncını qınından sıyırdı və qəflətən yoxa çıxdı. Musiqiçilər
quruyub qaldılar və məclisə toplanmış adamların qorxudan
ürəkləri düşdü. Bir azdan onlar yarğanda iki öküzün qeyzlə vuruşduqlarını
gördülər. Tezliklə hər iki öküz yoxa çıxdı və Li Bin
yenidən üzə çıxdı, başdan-ayağa tər içindəydi. O, tövşüyə-tövşüyə
adamlarına yaxınlaşdı və dedi:

– Mən tanrıyla vuruşurdum və yaman yorulmuşam. Qalib
gəlmək üçün mənə sizin köməyiniz lazımdı. Amma diqqətli
olun. Ağ lentli, cənuba sarı çevrilmiş öküz mənəm.

Li Bin yenidən boz öküzə çevrildi və yarğanda boz öküzə
çevrilmiş çay tanrısıyla ölümcül döyüşə girişdi. Adamlar yarğana
sarı cumdular, qılıncla və nizəylə ağ lent bağlanmamış öküzü
vurmağa başladılar. Nəhayət, çayın öküz cildinə girmiş ruhunu
Li Binin nökərləri öldürdülər. Xalq daşqın qorxusundan beləcə
can qurtardı.

Çin nağılları